Dan nakon inauguracije, masovni prosvjedi protiv nove Administracije
Prosvjedi su odrzani u mnogim americkim gradovima, ali i prijestonicama u svijetu
Prvog punog dana sa Donaldom Trampom na poziciji predsednika SAD, stotine hiljada demonstranata slilo se u Vašington kako bi učestovalo u Maršu žena, iskazu opozicionog raspoloženja prema novoj administraciji i njenoj politici. Sestrinski marševi održani su na više od 600 lokacija po SAD i širom sveta, u znak solidarnosti sa ženama koje su se okupile u Vašingtonu. Poput demonstracija u glavnom gradu SAD, mnogi od protesta širom sveta izazvani su brigom za ženska i građanska prava, kao i pitanjima zaštite životne sredine, nakon što je Tramp preuzeo dužnost. Organizatori Marša žena u Vašingtonu planirali su da nakon skupa u glavnom gradu SAD usledi marš do Bele kuće, udaljene dva kilometra, čija bi maršruta prošla pored mnogih istorijskih tačaka Vašingtona. Ali, ispostavilo se da je masa okupljenih veća od očekivane, što je nateralo organizatore da promene rutu marša. Veći deo planirane maršrute duž Avenije nezavisnosti bio je popunjen ljudima od ivice do ivice, satima pre nego što je marš trebalo da počne. Piter Njušam, privremeni šef policije u Vašingtonu, je izjavio: "Masa se oteže toliko daleko, da nije ostavljeno prostora za marš". Politički aktivisti, poznate ličnosti i ljudi iz sveta zabave pozvali su na otvoreno protivljenje Trampovoj politici imigracije, zaštite životne sredine i ženskih prava. Pop pevačica Madona izazvala je dugu salvu odobravanja iz gomile u Vašingtonu kada se nenadano pojavila pri kraju nekoliko sati dugog skupa u blizini Kapitola. Predvodila je skandiranje mase "Mi biramo ljubav". Druge poznate ličnosti pojavile su se na bini da bi pozdravile demonstrantkinje, uključujći autorku i pevačicu Ališu Kiz, glumicu Skarlet Džohanson i ritam i bluz umetnika Maksvela. "Nisam glasala za vas. Volela bih da sam u stanju da vas podržim", poručila je Skarlet Džohanson predsedniku Trampu. "Ali prvo tražim da vi podržite mene, i sve žene." Reditelj Majkl Mour je na skupu gledajući u more okupljenih rekao: "Šta god da je bila namera da ovaj marš postigne, već smo postigli". "Nekada moramo staviti svoje telo tamo gde su naša uverenja", rekla je legenda feminističkog pokreta Glorija Stajnem i dodala, "nekada pritisnuti dugme pošalji (send) - nije dovoljno." "Mi smo svi Amerika", glumica latinoameričkog porekla, Amerika Ferera je proglasila ispred stotina hiljada demonstranata dodavši, "nećemo se spustiti od nacije imigranata na naciju neznanja". Republikanka Marta Erman Konte pridružila se maršu pošto, kako je rekla, Tramp ne predstavlja njene vrednosti, niti vrednosti Republikanske partije, kojoj je pristupila pre 35 godina. "Republikanci se samo razlikuju po tome 'kako' postići mnoge od zajedničkih ciljeva", rekla je ona za Glas Amerike. "Tramp ne predstavlja republikance. On predstavlja svoj lični interes i interes manjine ljudi koja gleda unazad i koji se plaše gubitka svojih prava". Rašmi Misra putovala je od Njujorka do glavnog grada sa svojom tri godine starom ćerkom i sa bratom, nećakom i mužem. "Nije važno ko si i odakle si - dostojanstvo je ono što je važno. Prava su ono što je važno", rekla je ona. "Samo želim da moja ćerka razme da ne može samo misliti na sebe kao individuu, već da misli na sve, da misli na mir i ljubav". Više od 15.000 ljudi u Čikagu, sedam puta više od očekivanog, učinilo je da se planirani marš pretvori u skup. Ljudi su se okupili i u Los Anđelesu i u Njujorku, gde su desetine hiljada ljudi popunile šoping oblast Pete avenije, krećući se ka Tramp kuli, predsednikovom domu i bazi njegovih operacija pre nego što se preselio u Belu kuću. Sent Pol, Minesota i Boston su takođe gradovi u kojima se okupilo više od 50.000 ljudi, govore izveštaji. Desetine hiljada ljudi okupilo se na mitingu u Oklandu, Kalifornija. "Ovde sam jer sam vrlo zabrinut zbog Trampa i zato što sve promene za koje on i njegovi saradnici govore da će se odmah dogoditi", kaže Džen Telir iz Alamenda, Kalifornija. "Ovo preti zdravstvenoj zaštiti, socijalnoj zaštiti, prirodnoj okolin, obrazovanju. Imenujte sami, zabrinuta sam". Kejptaun, Južna Afrka, uzeo je učešće skupom u Gradskoj bašti na onome što je najavljeno kao sestrinski marš protiv Trampa. "Nema razlike između žena, kakve smo u SAD i ovde", rekla je Rojtersu Rakel Mvikali, koja je pomogla da se organizuje skup u Najrobiju. U Japanu, stotine pretežno Amerikanki marširalo je kroz grad, uzvikujući slogane i noseći transparente koji zagovaraju ljubav i saosećanje U Australiji, hiljade demonstrantkinja marširalo je ispred američkog konzulata u Sidneju kako bi se suprotstavile onome što organizatori skupa zovu "retorikom mržnje" novog predsednika SAD, optužujući Trampa da je "normalizovao seksizam i rasizam". Oko 80.000 ljudi okupilo se u Londonu ispred Ambasade SAD i marširalo do Trafalgar skvera. U Berlinu žene su držale postere ispred Branderburške kapije u jednom od sedam skupova održanih širom Nemačke. Protesti su održani u nekoliko drugih evropskih gradova, uključujući Pariz, Budimpeštu, Amsterdam i Hag. Na Antartiku, mala grupa turista i naučnika marširalo je jednom od svojih pista u Rajskom zalivu noseći parole "Pingvini za mir" i "Foke za nauku" Mnoge od žena koje su marširale u Vašingtonu u drugim gradovima nosile su roze šešire sa malim mačijim ušima, kako bi iskazale svoju solidarnost sa anti-Tramp raspoloženjem, koje se indirektno odnose na vulgarne komentare Donalda Trampa iz vremena pre nego što je ušao u politiku.